Kerkent ha deuet er-maez eus an toull-bac'h e voe fiziet Arme aodoù Brest hag Arme aodoù Cherbourg ennañ da vont da beoc'haat ar c'hornôg da Vro-C'hall ma rae he reuz un emsavadeg kriz. Pan erruas e Breizh e stadas e oa disheñvel-mik ar saviad diouzh ar pezh a oa bet taolennet dezhañ gant pennoù-bras Pariz. En ur glask dimeziñ an dour hag an tan e teuas a-benn d'ober da Charette ha pennoù bras all ar Chouanted sinañ Emglev La Jaunaye e Sant-Sebastian-an-Enk d'ar 15 a viz C'hwevrer 1795, heuilhet gant Emglev La Mabilais (e-kichen Roazhon) d'an 20 a viz Ebrel. D'an 2 a viz Mae e oa bet sinet Emglev Saint-Florent-le-Vieil gant Stofflet, penn-bras Arme gatolik ha roueel Vañde. Ken distabil m'edo an emglevioù-se ma adkrogas an emgannoù nebeut war-lerc'h ha pouezus-kenañ e voe trec'h Hoche da-geñver Emgann Kiberen (21 a viz Gouere) dre ma voe fiziet holl armeoù ar C'hornôg ennañ diwar neuze. D'ar 15 a viz Gouere 1796 e c'hellas embann peoc'hadur ar Vañde evit gwir.